Document ID: 32002R2138

Κανονισμός (ΕΚ) αριθ. 2138/2002 της Επιτροπής
της 29ης Νοεμβρίου 2002
για την τροποποίηση του κανονισμού (ΕΟΚ) αριθ. 3201/90 περί των λεπτομερειών εφαρμογής για το χαρακτηρισμό και την παρουσίαση οίνων και γλευκών σταφυλής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, περί κοινής οργάνωσης της αμπελοοινικής αγοράς(1), όπως τροποποιήθηκε τελευταία από τον κανονισμό (ΕΚ) αριθ. 2585/2001(2), και ιδίως το άρθρο 80,
Εκτιμώντας τα ακόλουθα:
(1) Ο κανονισμός (ΕΟΚ) αριθ. 2392/89 του Συμβουλίου, της 24ης Ιουλίου 1989, περί καθορισμού των γενικών κανόνων για την περιγραφή και την παρουσίαση των οίνων και των γλευκών σταφυλιών(3), όπως τροποποιήθηκε τελευταία από τον κανονισμό (ΕΚ) αριθ. 1427/96(4), έχει καθορίσει τους γενικούς κανόνες για την περιγραφή και την παρουσίαση των οίνων και των γλευκών σταφυλιών. Οι λεπτομέρειες εφαρμογής για την περιγραφή και την παρουσίαση των οίνων και των γλευκών σταφυλιών θεσπίστηκαν από τον κανονισμό (ΕΟΚ) αριθ. 3201/90 της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 885/2001(6).
(2) Ο κανονισμός (ΕΟΚ) αριθ. 2392/89 καταργήθηκε την 1η Αυγούστου 2000 από τον κανονισμό (ΕΚ) αριθ. 1493/1999. Ωστόσο, παράταση του κανονισμού (ΕΟΚ) αριθ. 2392/89 ως παρέκκλιση από ορισμένες διατάξεις του κανονισμού (ΕΚ) αριθ. 1493/1999, έως την 1η Αυγούστου 2003 έχει προβλεφθεί από το άρθρο 47 του κανονισμού (ΕΚ) αριθ. 753/2002 της Επιτροπής, της 29ης Απριλίου 2002, για τη θέσπιση ορισμένων λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου όσον αφορά την περιγραφή, την ονομασία, την παρουσίαση και την προστασία ορισμένων αμπελοοινικών προϊόντων(7).
(3) Η Ινδία ζήτησε να προβλεφθεί για τους οίνους που κατάγονται από τη χώρα αυτή να μπορούν να αναγράφονται στην ετικέτα τα ονόματα εννέα ποικιλιών αμπέλου, που έχουν εγγραφεί στον κατάλογο που εμφαίνεται στο παράρτημα IV του κανονισμού (ΕΟΚ) αριθ. 3201/90. Επίσης, η Αργεντινή ζήτησε να προβλεφθεί για τους οίνους που κατάγονται από τη χώρα αυτή να μπορεί να αναγράφεται στην ετικέτα το όνομα ενός συνωνύμου μιας ποικιλίας αμπέλου, η οποία έχει εγγραφεί στον κατάλογο που εμφαίνεται στο παράρτημα IV του κανονισμού (ΕΟΚ) αριθ. 3201/90. Η Ομοσπονδιακή Δημοκρατία της Γιουγκοσλαβίας ζήτησε επίσης να προβλεφθεί για τους οίνους που κατάγονται από τη χώρα αυτή να μπορεί να αναγράφεται στην ετικέτα το όνομα δύο ποικιλιών αμπέλου με τα αντίστοιχα συνώνυμά τους, που έχει εγγραφεί στον κατάλογο που εμφαίνεται στο παράρτημα IV του κανονισμού (ΕΟΚ) αριθ. 3201/90.
(4) Σύμφωνα με τις διατάξεις του άρθρου 12 παράγραφος 2 του εν λόγω κανονισμού, στο παράρτημα IV είναι υποχρεωτικό να μνημονεύονται τα ονόματα των ποικιλιών αμπέλου καθώς και τα συνώνυμά τους που μπορούν να χρησιμοποιηθούν για την περιγραφή ενός εισαγόμενου οίνου. Σύμφωνα με το άρθρο 30 του κανονισμού (ΕΟΚ) αριθ. 2392/89, το όνομα μιας ποικιλίας αμπέλου ή, ενδεχομένως, το συνώνυμό της, μπορεί να εμφαίνεται στον κατάλογο των ονομάτων των ποικιλιών των οποίων η καλλιέργεια είναι αποδεκτή από τις κανονιστικές διατάξεις της συγκεκριμένης χώρας, με την προϋπόθεση ότι το όνομα αυτό δεν μπορεί να δημιουργήσει σύγχυση με το όνομα μιας καθορισμένης περιοχής ή μιας γεωγραφικής ενότητας που χρησιμοποιείται για την περιγραφή ενός v.q.p.r.d., ενός επιτραπέζιου οίνου ή ενός άλλου εισαγόμενου οίνου με το όνομα μιας άλλης ποικιλίας, γενετικά διαφόρου, η οποία καλλιεργείται στην Κοινότητα. Μετά από εξέταση των στοιχείων που υποβλήθηκαν από την Ινδία, την Αργεντινή και την Ομοσπονδιακή Δημοκρατία της Γιουγκοσλαβίας, φαίνεται αιτιολογημένο να δοθεί ευνοϊκή συνέχεια με την προϋπόθεση ότι οι οίνοι αυτοί προέρχονται αποκλειστικά από τις αναφερόμενες ποικιλίες.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα IV του κανονισμού (ΕΟΚ) αριθ. 3201/90 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Νοεμβρίου 2002.

Labels: 12
3
17